**დედა დაჰყურებს დედაქალაქს**

ბევრი მიფიქრია თბილისზე, მის მდებარეობაზე, მის სილამაზეზე... აღიარებულია ამ ძველი და მარად ახალი, მტერთაგან ხშირად დანგრეული, მაგრამ ისევე ფენიქსებრ აღმდგარი ქალაქის თავისებური სილამაზე. ბევრს შეუქმნია მისი წარმტაცი ბაღები თუ ირგვლივი მთები, მისი განთიადისა თუ შეღამების ეშხიანობა, მარგებელი ჰაერი, გასახედ-გამოსახედი, ვარდისფერ ღრუბლებში დაკიდებული მყინვარი, გამჭირვალე ნისლში ზედაზნისა თუ თრიალეთის კალთები.

ბევრი თქმულა, ბევრიც ითქმის, მაგრამ ეს ყველაფერი წყალობა, ოდითგანვე ბუნების ბოძებული არ კმარა მხოლოდ ბუნების ჯილდო, თუ მას კაცის მარჯვენა არ წაეშველა, თუ ნირი არ უცვალა ბუნების ნამოქმედარს, თუ თავისი ბეჭედით არ დაასრულა ბუნების თვითქმნილი მშვენიერება... ასე დაამშვენა წარსულში ადამიანის ხელმა ისნის მაღალი კბოდეები მეტეხით, ნარიყალას ქედები მიუვალი ციხე-გალავნებით.

თქმა არ უნდა, ამ ძეგლთა შენების დროს მთავარი სხვა იყო - სიმტკიცე და შეუვალობა ქალაქისა, რომელიც თავის დედად აღიარა ქართველმა კაცმა. ძეგლთა სილამაზემ, მხატვართ და ხუროთმოძღვართა ნახელავის ეშხმა შემდეგ გამოაშუქა. ეს შუქი დღემდე აღწევს და უამძეგლებოდ თბილისი ვერ წარმოგვიდგენია.

თანამედროვე თბილისმა თავისი მოითხოვა. გაჩნდა მრავალი შენობა და ძეგლი, რომელიც ჩვენს დედაქალაქს ახალ და თავისებურ იერს აძლევს. მაგრამ ჩვენი სურვილები უფრო მეტია, ვიდრე შექმნილი.

ხშირად დავფიქრებულვარ იმაზე, რა უფრო დაამშვენებდა თბილისს, განსაკუთრებით კი მთაწმინდას, რომლის გადაქცევა ჩვენი დედაქალაქის დამამშვენებლად უკვე დაწყებულია და დიდი მომავალიც აქვს... მთაწმინდა, როგორც თბილისის შემოგარეთა პოეტური ადგილი, წმინდა ფიქრთა მთა, ქართველი ხალხის გულში ბარათაშვილმა დაამკვიდრა თავისი უკვდავი ლექსით "შემოღამება მთაწმინდაზე". მთაწმინდა უბარათაშვილოდ წარმოუდგენელია, ის არის ამ ქართული პარნასისა და მყუდრო სავანის აღმომჩენი, ამიტომ ამ ადგილს მუდმივი ემბლემა ბარათაშვილის პოეტური სამყაროდან უნდა მოდიოდეს.

ამგვარი ფიქრების დროს მეჩვენებოდა მთაწმინდის ქედზე ალანძული თეთრონი - ბარათაშვილის მერანი... ვერ ვიტყვი, კონკრეტულად, რომელ ადგილს, მაგრამ უთუოდ მთაწმინდაზე, მთელი თბილისის დასანახად აღმართული. თეთრი მონუმენტი მოსვენებას არ მაძლევდა. ამ აზრს დიდხანს ვატარებდი გულით, მინდოდა, რომელიმე ოსტატისათვის გამენდო, მაგრამ აი თბილისის 1500 წლის ზეიმის დღეებში ნარყიალას ქედზე გამოჩნდა მაღალი ქალი, რომელმაც ყველას თვალი მიიზიდა.

დგას ნარიყალაზე მაღალი, თეთრი ქალი და თბილისს გადმოსცქერის. მარჯვენა ხელით გაშიშვლებული ხმალი უჭირავს, მარცხენათი - ფიალა. მთელი მისი ფიგურა მზადყოფნას გამოხატავს: ხმლით მტერს გადაუღობოს გზა, მოყვარეს ბადაგითა თუ ქართული ღვინით შეხვდეს და უმასპინძლოს.

გამოჩენის პირველი დღიდანვე გადაიქცა იგი თბილისის ემბლემად, იქცა მის განუყოფელ ნაწილად, შეეზარდა ძველ ნარიყალას, მის მრავალსაუკუნოვან სისხლით გაჟღენთილ ტინებში ჩაუშვა ფესევები და მის სიძლიერეს დაემყარა.

ეს არის ის, რაც უნდა ყოფილიყო. არ იყო, უნდა ყოფილიყო და არის. ახალ კარგ ლექსზე პოეტები იტყვია, ეს ის ლექსია, რომელიც უნდა დაწერილიყო. ეს ძეგლიც ის ძეგლია, რომელიც ადრე თუ გვიან უნდა აღმართულიყო თბილისის თავზე. ეს არის ღირსება ამ ძეგლისა. ეს ერთი შეხედვით უბრალო მონუმენტი აუცილებლობამ წარმოშვა. მხოლოდ ის არის მყარი, რასაც ამგვარი ნიადაგი აქვს. ამიტომ ახლა ჩვენ ვერც კი წარმოგვიდგენია, რომ თბილისს არ გადმოჰყურებდე ეს თეთრი ქალი. ამ ძეგლით წარმოსახული აზრი ერთიანად გასაგები და მისაღებია ყველა პატრიოტი თბილისელისათვის. ქართველი ინტელიგენტისა თუ საქართველოს რომელიმე რაიონიდა ჩამოსული კოლმეურნისათვის. ისე აერთიანებს მათ ფიქრს, როგორ დედის გული ადუღაბებს თავისი შვილების სიყვარულსა და მეგობრობას.

ნამდვილი შემოქმედის ენა ყველასათვის გასაგები უნდა იყოს. ამ თვალსაზრისიტ ეს ძეგლი ყველასათვის მისწვდომია, ყველას შეუძლია იგრძნოს ამ მონუმენტის არსი, მიზანი და ოცნება. უაღრესმა ეროვნულობამ და ხალხურობამ გახადა მხატვრის ენა ყველასათვის გასაგები და მისხვედრი. მისი მხატვრულობა და შინაგანი სიმაღლეც აქედან მოდის.

ქართვლის დედა უწოდა ნიჭიერმა მხატვარმა ამ ქალს.

ამ ქალს პირველად რუსთაველმა მისცა ხელში ხმალი და ყველას გასაგონად ბძანა: ლეკვი ლომისა სწორია, ძუ იყოს თუნდა ხვადიაო.

ჩახრუხაძემ და შავთელმა შეჰკადრეს ქება, აკაკიმ ნათელა უწოდა ამ ქალს, ვაჟამ - ლელა... მუხრანის ველზე ამ ქალმა შეაჭიდა თავისი ქმარი მოძალადე ყივჩაღს...

ამ ქალის წინაპარნი და დიდედები იყვნენ ვაჟურად გადაცმული წყენეთელი და ვაშლოვნელი მაიები, მჭადიჯვრელი და ბებრისციხელი დედაბრები, რომლებიც თავიანთი ჭაღარა ქმრებისა და ქოჩრიანი ბიჭების გვერდით იხოცებოდნენ... ქართლის შუაგულში მტრის შიშით დედაკაცს უვაჟკაცოდ ვერ გაევლო და თუ დროებით მშვიდობა ჩამოვარდებოდა, ისტორიკოსიც არ აყოვნებდა და სიამოვნებით აღნიშნავდა: "და ესრეთ დამშვიდდა ქვეყანაი, რომელ ღართის-კარსა შინა და დიაცნი თვნიერ მამაკაცისა ვიდოდნენ"-ო.

ეს დედაკაცები მოძალებული მტრის შესამუსრად საარაკო საქმეებს სჩადიოდნენ...

ქართლის გზაზე მცირე მხედრობით მომავალ ერეკლე მეფის რძალს მტრის დიდი რაზმი შეეფეთა. გამოუცდელ ქალს თან არავინ ახლდა ბრძოლის მცოდნე და მოთავე. ამიტომ.. "თუით იქმნა თავ მხედრობის თუისისა და განამხნო მორიგენი, ეწყო... და მოსაწყვიდნეს უმრავლესნი... ხოლო სცნა რა მეფემან ირაკლი ესე ვითარი სიმხნე სძლისა თვისისა, მხიარულ იქმნა ფრიად და შეიყვანა თფილისს დიდისა დიდებითა და ზარბაზნისა სროლითა და ღამესა მას ყოველსა ქალაქსა იყო ჩირაღდანი". ქართლის ცხოვრების მემატიანე ერთნაირად აქებდა მეფის სძლისა და უბრი მჭადიჯვრელი დედაკაცის გმირობას. "ჰოი, საკვირველი! ერთმა მოხუცმა დედათაგანმა მჭადის-ჯვრელმან იხმარა სული მამცობისა. გამოვიდა ცხენით, რამდნეიმე ლეკი მოკლა თავისი ხელითა და რამდენიმეს დუწვა საფარი ხისა ლეკთა, ხოლო უკანსკნელ მოკლეს იგიცა, რომელსაც დღესა ქებასა მისსა მოუთხრობენ შაირითა მესტვირენი".

ილია ჭავჭავაძემ თავისი გენიის შესაფერი მხატვრული გვირგვინი დაადგა ამ ქალებს და მათ ქართვლის დედები დაარქვა. მან თითქოს შეკრიბა, შეაჯამა და ერთ ძნად შეკრა თავის წინაპარ თუ თანამედროვე პოეტთა ნათქვამი და ქართულ ენაში ერთბაშად დააკანონა გამოთქმა "ქართვლის დედა". ამით მან სამუდამოდ აამაღლა ქალის ღირსება და პატივისცემა.

ქართვლის დედა...

ქართვლის დედა პირველად ილიამ აქცია საქართველოს ემბლემად და ალბათ ოცნებით სჭვრეტდა კიდეც მის მაღალ ქანდაკებას. მისი საფლავიც ხომ ამ ემბლებით არის დამშვენებული.

დგას თეთრი, მაღალი ქალი - "ქართვლის დედა" თბილისის თავზე და საოცრად გაზრდილ ქალაქს გადასცქერისი. ქვემოდან, ახალი საქართველოს გულიდან, ხმაური და კაცთა ჟრიამული სწვდება მის ყურს. მტრის ყიჟინა აღარ ისმის ნარიყალასთან. სამოყვაროდ მოსულებისკენ აქვს გაწვდილი ბადაგით სავსე ფიალა და თუ კვლავ აიმღვრა ზეცა, ახლა მის მარჯვნაში დაბღუჯული დაუძინარი ხმალი იელვებს.

უყურებ და გიხარია, რომ "ქართვლის დედის" ეს შესანიშნავი სკულპტურული გამოსახულება შეიქმნა შენს დროში, რომ ნიჭიერმა მხატვარმა და მოქანდაკემ ელგუჯა ამაშუკელმა თავის ოცნებას შესაფერი ადგილი - ძველი ნარიყალის ქედი მიუჩინა სადგომად და სამზერად.